Situațiile lui Drăgușin și Moldovan în opinia unui fost campion al României: "Să sperăm că vor avea evoluții în campionatele lor!"
Radu Drăgușin și Horațiu Moldovan sunt jucătorii români care au prins transferurile "vieții" în fereastra de iarnă. Fundașul central a mers la Tottenham, în timp ce portarul a mers la Atletico Madrid.
Cei doi fotbaliști reprezintă soluții importante pentru Edi Iordănescu în ceea ce privește lotul pentru EURO 2024. Claudiu Niculescu, fostul campion al României și actual antrenor la CSC Șelimbăr, a comentat situația celor doi stranieri.
"Să sperăm că vor avea evoluții în campionatele lor!"
"În primul rând, principalul obiectiv, deși nu ține de Edi Iordănescu neapărat, e să avem cât mai mulți jucători cu multe meciuri oficiale în picioare. Din păcate, avem câțiva jucători care nu prea evoluează la echipele lor de club.
Cel mai complex antrenament este meciul, clar. Meciul oficial, nu amicale, are altă intensitate. Să spunem că în privința fundașului central este mai ușor, mai ai două-trei-patru amicale înainte competiției oficiale de la Euro. Pentru un stoper nu e la fel de greu, pentru un mijlocaș, un atacant, un portar, este mai greu. Dacă mai ești și inteligent… E mai simplu.
Ca portar, îți pierzi din reflexe, iar reperele sunt foarte importante. Să sperăm că vor avea evoluții în campionatele lor, măcar câteva meciuri, spre finalul sezonului", a mărturisit Claudiu Niculescu, pentru GSP.ro.